钦定古今图书集成/历象汇编/庶征典/第082卷 > 王充论衡 > 《为皇太子贺甘露表》唐·崔融
## 钦定古今图书集成/历象汇编/庶征典/第082卷 > 王充论衡 > 《为皇太子贺甘露表》唐·崔融

臣某言：“某至，伏承某月日甘露降于金阙亭。肃奉休
征，不胜抃跃。中贺。”臣闻五材并用，天地合而凝津；四
序递来，阴阳和而洒润。望之成雪，若坠昆仑之山；尝
之则甘，似降轩辕之国。伏惟天皇部元气，平泰阶，正
圭表于都畿，考铜檐于宫室。荐《河图》而升洛范，日载
祥云；过竹苑而憩芝台，宵零瑞液。尔其涂涂被物，滴
滴流膏。承以玉杯，凌汉宫而擅美；献之琼爵，掩魏殿
而称珍。可以致灵仙之寄，可以延帝王之寿。《孝经》援
神契，未足叙其和平；《春秋》运斗枢，不能议其清浊。臣
滥膺国本，多惭人望。仰宸游而不及，倍恋𢘆情；闻帝
泽而先惊，庆深常位。无任喜抃之至。谨遣某官某奉
表陈贺以闻。